31986R3494
L 323/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3494/86 AL CONSILIULUI
din 13 noiembrie 1986
de modificare a Regulamentului (CEE) nr. 2772/75 privind normele de comercializare a ouălor și a Regulamentului (CEE) nr. 2782/75 privind producția și comercializarea ouălor pentru incubație și a puilor de fermă
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2771/75 al Consiliului din 29 octombrie 1975 de organizare comună a piețelor în sectorul ouălor (1), astfel cum a fost modificat ultima dată prin Regulamentul (CEE) nr. 1475/86 (2), în special articolul 2 alineatul (2),
având în vedere Regulamentul (CEE) nr. 2777/75 al Consiliului din 29 octombrie 1975 de organizare comună a piețelor în sectorul cărnii de pasăre (3), astfel cum a fost modificat ultima dată prin Regulamentul (CEE) nr. 1475/86, în special articolul 2 alineatul (2),
având în vedere propunerea Comisiei,
întrucât Regulamentul (CEE) nr. 2772/75 (4) al Consiliului, astfel cum a fost modificat ultima dată prin Regulamentul (CEE) nr. 3791/85 (5), a stabilit diverse norme de comercializare a ouălor;
întrucât experiența acumulată de la introducerea acestor norme indică necesitatea de a preciza mai clar domeniul de aplicare a lor; întrucât, având în vedere evoluția recentă a practicilor constatate în incubatoare și pentru a promova producția și comercializarea produselor din ouă, ar trebui să se prevadă în special ca ouăle incubate să fie excluse din domeniul de aplicare a acestor norme;
întrucât Regulamentul (CEE) nr. 2782/75 (6) al Consiliului, astfel cum a fost modificat ultima dată prin Regulamentul (CEE) nr. 3791/85, stabilește dispoziții privind producția și comercializarea ouălor destinate incubației și a puilor de fermă; întrucât, pentru a putea distinge ouăle scoase din incubator de ouăle care intră sub incidența Regulamentului (CEE) nr. 2772/75, este necesar să se modifice dispozițiile privind identificarea ouălor de incubație; întrucât este necesar de asemenea să se culeagă, la intervale regulate, datele privind ouăle scoase din incubator și utilizarea lor,
ADOPTĂ PREZENTUL REGULAMENT:
Articolul 1
Regulamentul (CEE) nr. 2772/75 se modifică după cum urmează:
1.
La articolul 1, punctele 1 și 2 se înlocuiesc cu următoarele texte:
„1.
«Ouă»: ouăle de găină cu coajă, adecvate consumului direct sau utilizării de către industriile producătoare de alimente, cu excepția ouălor incubate.
2.
«Ouă industriale»: ouăle de găină cu coajă, altele decât cele menționate la punctul 1, inclusiv ouăle incubate.”
2.
La articolul 6 se elimină alineatul (2).
3.
Articolul 9 se înlocuiește cu următorul text:
„Articolul 9
Ouăle din categoria C sunt ouăle care nu satisfac cerințele impuse pentru ouăle din categoriile A și B. Acestea pot fi predate numai industriei de produse din ouă sau industriei în general.”
Articolul 2
Regulamentul (CEE) nr. 2782/75 se modifică după cum urmează:
1.
La articolul 5:
-
alineatul (1) se înlocuiește cu următorul text:
„(1) Ouăle destinate incubației utilizate pentru producția de pui se marchează individual.”;
-
alineatul (2) se elimină, iar alineatele (3) și (4) devin respectiv alineatele (2) și (3).
2.
Articolul 7 se înlocuiește cu următorul text:
„Articolul 7
Fiecare incubator trebuie să dețină unul sau mai multe registre unde se înscriu următoarele specificații, pe specii, pe categorii (selecție, reproducere sau utilizare) și pe tipuri (carne, pontă sau utilizare mixtă):
(a)
data începerii incubației și numărul de ouă supuse incubației și numărul de identificare al unității în care au fost produse ouăle de incubație;
(b)
data eclozării și numărul de pui eclozați destinați utilizării efective;
(c)
numărul de ouă supuse incubației și scoase din incubator și identitatea cumpărătorului.”
3.
Articolul 8 se înlocuiește cu următorul text:
„Articolul 8
Ouăle puse la incubare și retrase din incubator trebuie să fie utilizate în alte scopuri decât pentru consumul uman. Acestea pot fi utilizate ca ouă industriale în sensul articolului 1 alineatul (2) din Regulamentul (CEE) nr. 2772/75.”
4.
La articolul 9, alineatul (1) se înlocuiește cu următorul text:
„(1) Fiecare incubator comunică lunar organismului competent al statului membru, pe specii, categorii și tipuri, numărul de ouă incubate și numărul de pui eclozați destinați utilizării efective.”
Articolul 3
Prezentul regulament intră în vigoare la 1 ianuarie 1987, cu excepția articolului 2, care intră în vigoare la 1 iulie 1987.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 noiembrie 1986.